നഗരസഭയും സ്പോര്ട്സ് കൗണ്സിലും ചേര്ന്ന് പുതിയ പദ്ധതി സര്ട്ടിഫിക്കറ്റ് വാങ്ങാന് ഇനി നീന്തി വാ മക്കളേ മുക്കം: സത്യവാങ്മൂലം നല്കി സര്ട്ടിഫിക്കറ്റ് കൈവശപ്പെടുത്തുന്ന കാലം കഴിഞ്ഞു. പത്താം ക്ലാസുകാരെ മുഴുവന് വെള്ളത്തിലിറക്കി നീന്തല് പഠിപ്പിക്കാന് നഗരസഭ ജില്ല സ്പോര്ട്സ് കൗണ്സിലുമായി ചേര്ന്ന് പുതിയ പദ്ധതി ആവിഷ്കരിച്ചു. നീന്തി വാ മക്കളേ എന്ന പദ്ധതി വഴി ഇനി നീന്തല് അറിയാത്തവര്ക്ക് നീന്തല് പഠിക്കാം. പ്രാരംഭ ചെലവുകള്ക്ക് 50,000 രൂപ വകയിരുത്തുകയും നടത്തിപ്പിന് വിദ്യാഭ്യാസ കായിക സ്ഥിരം സമിതിയെ ചുമതലപ്പെടുത്തുകയും ചെയ്തു. എസ്.എസ്എല്.സി പരീക്ഷയുടെ ഫലം വന്നതിനു ശേഷം ഗ്രേസ് മാര്ക്കിന് പരക്കം പായുകയാണ് കുട്ടികള്. നീന്തല് അറിയാമെന്ന സാക്ഷ്യപത്രം നല്കുന്നവര്ക്കെല്ലാം സര്ട്ടിഫിക്കറ്റ് നല്കുകയാണ് തദ്ദേശസ്ഥാപനങ്ങള്. എന്നാല് നീന്തലറിയാത്തവരെ അതു പരിശീലിപ്പിക്കുന്നതിനോ നീന്തല് അറിയാമോ എന്ന് പരിശോധിക്കാനുള്ള ട്രയല്സ് നടത്താനോ മതിയായ സംവിധാനമൊന്നുമില്ല. വിനോദയാത്ര വേളകളിലും മറ്റും വിദ്യാര്ത്ഥികള് ജലാശയങ്ങളില് മുങ്ങിമരിക്കന്ന സംഭവങ്ങള് കൂടുകയാണ്. ഈ സാഹചര്യത്തിലാണ് മുക്കം നഗരസഭയുടെ പുതിയ പദ്ധതിയുടെ പ്രസക്തി. ചെറുപ്പത്തില് തന്നെ പഠിച്ചെടുക്കേണ്ട നീന്തല് എന്ന നൈപുണി മുഴുവന് വിദ്യാര്ത്ഥികള്ക്കും സ്വായത്തമാക്കാന് പദ്ധതി അവസരമൊരുക്കും. കുട്ടികള്ക്ക് സ്വന്തം ജീവന് രക്ഷിക്കാനും മറ്റുള്ളവരെ അപകടത്തില് നിന്ന് രക്ഷിക്കാനും ഇതുപകരിക്കുമെന്നാണ് നഗര സഭാ അധികൃതരുടെ പക്ഷം. നീന്തല് നന്നായിറിയുന്ന കുട്ടികള്ക്ക് ആദ്യഘട്ടത്തില് തന്നെ സ്പോര്ട്സ് കൗണ്സില് ട്രയല്സ് നടത്തി സര്ട്ടിഫിക്കറ്റ് നല്കും. നീന്തലറിയാത്ത കുട്ടികളുടെ ലിസ്റ്റ് തയ്യാറാക്കി പ്രാദേശികതലത്തില് പരിശീലനം നല്കാനാണ് പരിപാടി. സന്നദ്ധസംഘടനകളുടെയും ക്ലബ്ബുകളുടെയുമെല്ലാം സഹകരണം തേടും. നഗരസഭ വിദ്യാഭ്യാസ കായിക സ്ഥിരം സമിതി, ചെയര്മാന് ഇ. സത്യനാരായണന്റെ അദ്ധ്യക്ഷതയില് പദ്ധതി ആസൂത്രണത്തിന് യോഗം ചേര്ന്നു. കമ്മറ്റി അംഗമായ എം. മധുവിന് പ്രത്യേക ചുമതല നല്കി. നഗരസഭ ചെയര്മാന് പി. ടി. ബാബുവിന്റെ അദ്ധ്യക്ഷതയില് പദ്ധതി സമയബന്ധിതമായി നടപ്പാക്കുന്നതിനു തീരുമാനമായി. കാമ്ബയിന് വൈറല് പദ്ധതിയുടെ ഭാഗമായി നഗരസഭ തയ്യാറാക്കിയ കാമ്ബയിനും സമൂഹ മാദ്ധ്യമങ്ങളില് വൈറലാണ്. അഞ്ഞൂറാന്റെ ചിത്രവും സംഭാഷണവുമടങ്ങിയ കാമ്ബയിനാണ് ആളുകളെ ആകര്ഷിക്കുന്നത്. പലരും ഇതിനകം വിളിച്ച് താത്പര്യം അറിയിച്ചതായി സ്ഥിരം സമിതി ചെയര്മാന് ഇ.സത്യനാരായണന് പറഞ്ഞു.